钦定古今图书集成/明伦汇编/宫闱典/第116卷 > 曹佾
## 钦定古今图书集成/明伦汇编/宫闱典/第116卷 > 曹佾

按《宋史外戚传》：“佾字公伯，韩王彬之孙，慈圣光宪皇
后弟也。性和易，美仪度，通音律，善奕射，喜为诗。自右
班殿直累进殿前都虞候，安化军留后。言者谓年未
四十毋典军，出知澶、青、许三州，徙河阳。以建武军节
度使为宣徽北院使，知郓州，改保静、保平军节度使，
同中书门下平章事，景灵宫使，加兼侍中，封济阳郡”
王。神宗每咨访以政，然退朝终日语不及公事。帝谓
大臣曰：“曹王虽用近亲贵，而端拱寡过，善自保，真纯
臣也。”进对，未尝名。元丰中，以疾告。既愈，入谢，帝曰：“舅
久不觌，太皇太后宜少憩内东门，朕当自启。”已而召入，历上、下、儒、释、道五阁、大椿、蟠桃亭，再升殿，乃退。以
护国军节度使、司徒兼中书令为太一宫使，给朱衣、
双引，骑吏前马。慈圣丧终，请郡。帝曰：“时见舅如面庆
寿宫，奈何欲远？朕得无礼，遇有不至乎？”佾皇恐，即城
南为园池，给八作兵庀役，疏惠民河水灌之，且将为
筑三百楹第，固辞乃止。高丽献玉带，为秋芦白鹭纹，
极精巧，诏后苑工以黄金仿其制为带，赐佾，生日赉
予如宰相、亲王，用教坊乐工服色衣侑酒，以示尊宠。
哲宗即位，加少保。坤成节献寿，特缀宰相班，优诏减
拜。卒，年七十二，赠太师，追封沂王。从弟偕。子评、诱。